ชนชั้นกลางในไทย กังวลเงินออมหลังเกษียณ
บริษัท เอไอเอ ประเทศไทย เปิดเผยผลสำรวจเรื่องความหวังและความปรารถนาของชนชั้นกลางในในภูมิภาคอาเซียนใน 6 ประเทศ คือ อินโดนีเซีย มาเลเซีย ฟิลิปปินส์ สิงคโปร์ เวียดนาม และประเทศไทย
29 ต.ค. 2565

บริษัท เอไอเอ ประเทศไทย เปิดเผยผลสำรวจเรื่องความหวังและความปรารถนาของชนชั้นกลางในในภูมิภาคอาเซียนใน 6 ประเทศ คือ อินโดนีเซีย มาเลเซีย ฟิลิปปินส์ สิงคโปร์ เวียดนาม และประเทศไทย
ทั้งนี้ ประเทศไทยมีระดับคะแนนดัชนีชนชั้นกลาง (MCI) อยู่ที่ร้อยละ 63.3 การที่คะแนนอยู่ในระดับเหนือกว่า 50 แสดงการคาดการณ์ถึงสถานการณ์ในชีวิตจะดีขึ้นมากกว่าที่จะแย่ลง โดยเป้าหมายสูงสุดของชีวิตชนชั้นกลางในไทยมีแนวโน้มจะเน้นเรื่องคุณภาพมากกว่าปริมาณ และให้ความสำคัญกับเรื่องสุขภาพเป็นลำดับแรก สูงถึงร้อยละ 62 ตามด้วยความต้องการมีชีวิตสุขสบายในยามเกษียณ ร้อยละ 37 มีการออมเงินไว้ใช้ในยามฉุกเฉิน ร้อยละ 36 และประสบความสำเร็จในหน้าที่การงานร้อยละ 36
นอกจากนี้ คนไทยเห็นว่าการที่ชีวิตมีความร่ำรวยขึ้นไม่ได้หมายความว่าจะมีความพอใจมากขึ้นตามไปด้วย โดยพบว่า ผู้ที่มีทรัพย์สินระหว่าง 4 แสน–1,999,999 บาท มีความพอใจร้อยละ 72 และขยับขึ้นเล็กน้อยไปอยู่ที่ร้อยละ 73 สำหรับผู้ที่มีทรัพย์สินอย่างน้อย 2 ล้านบาท แต่มีชนชั้นกลางเพียง 3 ใน 4 หรือร้อยละ 74 ที่คิดว่าพวกเขาจะบรรลุความฝันที่ยิ่งใหญ่ที่สุดในขณะที่ยังมีชีวิตอยู่
สำหรับผู้ประกอบการ ผลสำรวจพบว่า 1 ใน 4 หรือร้อยละ 28 ต้องการเริ่มธุรกิจของตนเอง แต่เกือบ 1 ใน 3 หรือร้อยละ 32 คิดว่าการเริ่มธุรกิจของตนเองจะเป็นหนึ่งในเป้าหมายที่ยากที่สุดที่จะทำได้ขณะมีชีวิตอยู่ โดยแรงจูงใจหลักในการเริ่มธุรกิจ คือเพื่อให้มีรายได้ที่สูงขึ้นร้อยละ 43 ทั้งนี้ 1 ใน 4 หรือร้อยละ 26 ของผู้ที่ต้องการเริ่มธุรกิจกล่าวว่า พวกเขาต้องการเป็นนายตัวเอง
ในด้านความมั่นคงทางการเงินนั้น ชนชั้นกลางในไทยเกือบครึ่ง หรือร้อยละ 49 คิดว่าการแสวงหาความมั่นคงทางการเงินเป็นภารกิจที่ไม่มีที่สิ้นสุด สูงเป็นอันดับ 2 ในการสำรวจตลาดอาเซียน โดยผู้ตอบแบบสอบถาม ระบุว่า ต้องการมีเงินอย่างน้อย 3.6 ล้านบาท เพื่อให้มีความมั่นคงทางการเงินสำหรับชีวิตที่เหลืออยู่ และค่าใช้จ่ายที่ชนชั้นกลางชาวไทยกังวลมากที่สุด คือ กรณีฉุกเฉิน (ร้อยละ 53) และสุขภาพ (ร้อยละ 48) ใกล้เคียงกันกับตลาดอาเซียนอื่นๆ
ที่น่าสนใจสำหรับชนชั้นกลางชาวไทยยามเกษียณ คือ การออม ชนชั้นกลางชาวไทยถือว่าเป็นเรื่องท้าทายอย่างมาก โดยร้อยละ 23 ให้ความสำคัญกับการออมเพื่อชีวิตที่สะดวกสบายในยามเกษียณ และถือเป็นเป้าหมายยากที่สุดที่จะทำได้ โดยเงินออมที่ต้องการยามเกษียณเฉลี่ยอยู่ที่ 7.6 ล้านบาท และน้อยกว่าครึ่ง หรือร้อยละ 47 ของผู้ตอบแบบสอบถามเชื่อมั่นว่า ครอบครัวของเขาจะมีเงินเพียงพอสำหรับใช้ชีวิตให้สบายในยามเกษียณ คิดเป็นเปอร์เซ็นต์ที่ต่ำกว่าตลาดอาเซียนอื่นๆ ที่เฉลี่ยเชื่อมั่นถึงร้อยละ 56
สำหรับการดูแลผู้สูงอายุผลสำรวจในไทยยังมีการยืนยันว่าลูกๆ ควรจะดูแลพ่อแม่ที่อยู่ในวัยชรา โดย 3 ใน 4  หรือร้อยละ 75 ของคนไทยคิดว่าลูกๆ ควรรับผิดชอบดูแลพ่อแม่ที่อยู่ในวัยเกษียณ สูงกว่าประเทศอื่นๆ ในภูมิภาคอาเซียน นอกจากนี้ ยังพบว่าร้อยละ 71 ของชนชั้นกลางชาวไทยยังดูแลพ่อแม่ตนเอง หรือพ่อแม่ของคู่สมรสด้วย สูงที่สุดเมื่อเทียบกับประเทศอื่นๆ ในภูมิภาคอาเซียน
ซาลูน ธรรม ประธานเจ้าหน้าที่บริหาร เอไอเอ ประเทศไทย ให้ความเห็นถึงผลสำรวจครั้งนี้ในไทยว่า แม้ว่าชีวิตของคนไทยในปัจจุบันจะเป็นไปอย่างเร่งรีบ แต่ชนชั้นกลางกลับให้ความสำคัญกับการมีสุขภาพดีเป็นลำดับแรกมากกว่าการเป็นคนร่ำรวย ซึ่งเป็นผลการสำรวจที่เหมือนกับชนชั้นกลางที่ตอบแบบสำรวจในประเทศอื่นๆ ในภูมิภาค 
“ผลสำรวจครั้งนี้ ชนชั้นกลางชาวไทยมีทัศนคติต่อชีวิตในเชิงบวก เนื่องจากพวกเขาคาดหวังว่าสถานการณ์ในชีวิตจะดีขึ้นในอีก 12 เดือนข้างหน้า” ซาลูน ระบุ